b'\n_START_ARTICLE_\nToyota Center (Houston)\n_START_SECTION_\nPovijest\n_START_PARAGRAPH_\nU svibnju 1995. nekoliko teksa\xc5\xa1kih sportskih mom\xc4\x8dadi (uklju\xc4\x8duju\xc4\x87i i Houston Rockets) predlo\xc5\xbeilo je da se prihod dr\xc5\xbeavne blagajne ostvaren porezom ulo\xc5\xbei u gradnju nove \xc5\xa1portske dvorane. Taj prijedlog je odbacio teksa\xc5\xa1ki Zastupni\xc4\x8dki dom. Vlasnik Houston Rocketsa, Leslie Alexander je najavio mogu\xc4\x87nost izgradnje nove \xc5\xa1portske dvorane u centru Houstonu. Smatrao je da je 20-ogodi\xc5\xa1nja Summit Arena previ\xc5\xa1e zastarjela da bi bila isplativa. Iako se rukovodstvo stare Summit Arene zalagalo se da bi se dvorana mogla obnoviti, \xc5\xa1to je mnogo isplatljivije od gradnje nove dvorane, Rocketsi su zapo\xc4\x8deli pregovore s gradskim ocima grada Houstona o eventualnoj lokaciji za novu dvoranu. Tako\xc4\x91er, pregovaralo se i sa Chuckom Watsonom, vlasnikom stare Summit Arene i AHL mom\xc4\x8dadi Houston Aeros._NEWLINE_Budu\xc4\x87i da su pregovori nastavljeni i u 1996. godini, gradona\xc4\x8delnik Houstona, Bob Lanier, u medijima je izjavio da se gradi nova dvorana "u kojoj bi se odigravali profesionalni sportovi u Houstonu". Nakon \xc5\xa1to je vlasnik stare dvorane, Chuck Watson odbio predlo\xc5\xbeeni ugovor o otkupu njegove dvorane za 30 mil. USD, Houston Rocketsi su krenuli u pravnu bitku, jer nisu htjeli zakup Watsonove dvorane. Rocketsi su u medijima naveli da "\xc5\xbdele kupiti, a ne zakupiti dvoranu". Me\xc4\x91utim, grad Houston podnio je protutu\xc5\xbebu Rocketsima, tvrde\xc4\x87i da klub nije ispunio svoj dio ugovora te samim time, "nisu dovoljno odgovorni da ispo\xc5\xa1tuju bilo koji ugovor s gradom Houstonom o igranju u novoj dvorani u centru grada". Kona\xc4\x8dni dogovor o najmu, postignut je u travnju 1997. Gradona\xc4\x8delnik Lanier najavio je da su se klub i Watson dogovorili da \xc4\x87e podjednako dijeliti kontrolu nad novom dvoranom, ili \xc4\x87e u protivnom oboje izgubiti pristup istoj. Nakon \xc5\xa1to su se obje strane dogovorile o uvjetima, prema odluci tada\xc5\xa1njeg teksa\xc5\xa1kog guvernera Georgea W. Busha, obje strane pla\xc4\x87at \xc4\x87e pove\xc4\x87ani porez za kori\xc5\xa1tenje nove dvorane._NEWLINE_NHL je odlu\xc4\x8dio da ne\xc4\x87e uzeti Houston kao grad doma\xc4\x87in nekom klubu zbog pro\xc5\xa1irivanja lige, nakon \xc5\xa1to je gradona\xc4\x8delnik Lanier izjavio da ne\xc4\x87e do\xc4\x87i do referenduma u studenomu. Naime, NHL je donio tu odluku zbog neodlu\xc4\x8dnosti o gradnji nove dvorane, te lo\xc5\xa1ih odnosa izme\xc4\x91u grada, Houston Rocketsa i Chucka Watsona. Rocketsi su u sije\xc4\x8dnju 1998. ulo\xc5\xbeili \xc5\xbealbu kojom su se protivili sudskom nalogu da ostanu u Summitu. \xc5\xbdalbu su povukli u svibnju iste godine jer su smatrali da \xc4\x87e nova dvorana biti gotova kad im istekne ugovor o najmu stare dvorane. U sije\xc4\x8dnju 1999., novoizabrani gradona\xc4\x8delnik Lee Brown jam\xc4\x8dio je odr\xc5\xbeavanje referenduma o novoj dvorani do kraja godine. Nakon nekoliko mjeseci pregovora sa sportskim vlastima grada Houstona, Rocketsi su finalizirali dogovor da plate polovicu tro\xc5\xa1kova gradnje nove dvorane, a odr\xc5\xbeavanje referenduma zakazano je za 2. studenog 1999. Dogovor su odobrili gradona\xc4\x8delnik Brown i gradsko vije\xc4\x87e. Chuck Watson stvorio je oporbenu skupinu koja se protivila referendumu. Tvrdio je da dvorana "nije u interesu gradu Houstonu". 3. studenoga 1999., prema rezultatima referenduma, 54% glasa\xc4\x8da bilo je protiv gradnje nove dvorane. Alexander je izjavio da "nikad nisu mislili da \xc4\x87e izgubiti" i da su "devastirani zbog poraza"._NEWLINE_Nakon glasovanja, povjerenik NBA lige, David Stern izjavio je da "ako ne\xc4\x87e biti nove dvorane ... mislim da \xc4\x87e mom\xc4\x8dad biti premje\xc5\xa1tena". Sportske vlasti grada Houstona smatrale su da ne\xc4\x87e pregovarati s Houston Rocketsima prije kraja NBA sezone 1999./00. Nakon \xc5\xa1to su Rocketsi po\xc4\x8deli spominjati druge gradove, u koje bi se preselili, pregovori su nastavljeni u velja\xc4\x8di 2000. Me\xc4\x91utim, Rocketsi su zapo\xc4\x8deli pregovarati s gradom Louisville iz Kentuckyja. Kona\xc4\x8dni plan financiranja nove dvorane objavljen je u lipnju. Kona\xc4\x8dni sporazum postignut je 6. srpnja, te su Rocketsi i gradona\xc4\x8delnik Brown dogovorili uvjete. Nakon \xc5\xa1to je gradsko vije\xc4\x87e odobrilo sporazum, novi prijedlog je ponovo stavljen na glasanje putem referenduma, koji je zakazan za studeni. Rocketsi su najavili da ne\xc4\x87e pla\xc4\x87ati "nove vrste" poreza, dok su protivnici gradnje dvorane tvrdili da \xc4\x87e gra\xc4\x91anstvo platiti prevelike tro\xc5\xa1kove izgradnje nove dvorane. Za gradnju dvorane prikupljeni su i dobrovoljni prilozi, primjerice tvrtka Reliant Energy donirala je 400.000 USD, dok su tvrtke Enron i Ken Lay donirale ukupno 590.000 USD na temelju kredita i doprinosa. Na novom raspisanom referendumu, odr\xc5\xbeanom 8. studenog, gradnju nove dovrane podr\xc5\xbealo je 66% bira\xc4\x8da.\n_START_SECTION_\nGradnja\n_START_PARAGRAPH_\nPrema potpisanom sporazumu, grad Houston je kupio zemlji\xc5\xa1te za gradnju dvorane i susjednu parking gara\xc5\xbeu, koja se nalazila pokraj kongresnog centra "George R. Brown". Grad je to platio cijenom od 30 mil. USD u obliku obveznica te dodatnim zadu\xc5\xbeivanjem. Tvrtka Morris Architecture dizajnirala je 750.000 \xc4\x8detvornih metara objekta, dok je tvrtka Hunt Construction potpisala ugovor o izgradnji nove dvorane. Na zemlji\xc5\xa1tu se nalazila zgrada koja je bila u vlasni\xc5\xa1tvu tvrtke "Houston Lighting and Power Company". Zgrada je sru\xc5\xa1ena kako bi se napravilo mjesta za novu dvoranu, dok su za vrijeme gradnje dvorane, bile zatvorene dvije lokalne ulice. Gradnja je zapo\xc4\x8dela 31. srpnja 2001. te je trajala sljede\xc4\x87ih 26 mjeseci._NEWLINE_Na zahtjev vlasnika kluba, Leslieja Alexandera, dvorana je izgra\xc4\x91ena 32 stope ispod nivoa ulice, te se tako navija\xc4\x8di nisu morali stepenicama penjati do svojih mjesta u dvorani. Gradnja dvorane zahtjevala je i velike tro\xc5\xa1kove \xc4\x8di\xc5\xa1\xc4\x87enja. Tako je utro\xc5\xa1eno 12 mil. USD na \xc4\x8detiri mjeseca na odvoz 315.000 kubnih metara gra\xc4\x91evinskog otpada, ostataka sru\xc5\xa1ene dvorane, iskopane zemlje za potrebe temelja i sl. Sam iskop predstavlja najve\xc4\x87i u povijesti grada Houstona. Tokom ljeta 2002. u temelje je izliven beton, dok su strukturni radovi zapo\xc4\x8deli u listopadu te godine. Krov je postavljen u prosincu, te su za to vrijeme nastavljeni radovi u unutra\xc5\xa1njosti kompleksa. Cijeli projekt zapo\xc5\xa1ljavao je 650 gra\xc4\x91evinskih radnika. U rujnu 2003. prerezana je vrpca u povodu sve\xc4\x8danosti slu\xc5\xbebenog otvoranja dvorane. Ukupni tro\xc5\xa1kovi izgradnje iznosili su 235 mil. USD, s time da je grad ulo\xc5\xbeio 182 mil. USD, dok su Houston Rocketsi s 43 mil. USD financirali poslove dopune i pobolj\xc5\xa1anja dvorane.\n_START_SECTION_\nInterijer dvorane\n_START_PARAGRAPH_\nToyota Center ima kapacitet od 18.300 gledatelja za ko\xc5\xa1arka\xc5\xa1ke utakmice, 17.800 gledatelja za utakmice hokeja i 19.300 fanova za koncerte. Cijena ulaznica za ko\xc5\xa1arka\xc5\xa1ke utakmice ve\xc4\x87a je za 50% u odnosu na one iz stare dvorane, dok su cijene za mjesta na gornjim dijelovima ni\xc5\xbee. U sklopu samog kompleksa nalaze se 103 luksuzna apartmana te 2.500 parkirnih mjesta na parkirali\xc5\xa1tu._NEWLINE_Levy restorani imaju koncesiju na temelju kojeg rade unutar sportskog kompleksa. Ponuda restorana je raznolika, te varira od brze hrane za navija\xc4\x8de tokom utakmica, do luksuznih restorana za VIP goste. Vlasnik Houston Rocketsa, Leslie Alexander osobno je odabrao boje restorana, kako bi pomogao da se njegovi gosti osje\xc4\x87aju "toplo i ugodno". Predsjednik Rocketsa, George Postolos izjavio je da "Rocketsi tra\xc5\xbee odnos s ljudima koji prisustvuju doga\xc4\x91ajima u dvorani"._NEWLINE_U samoj sportskoj dvorani nalazi se veliki TV semafor u boji, na kojem se nalaze 4 glavna zaslona koji gledateljima prikazuju zanimljivosti vezane uz utakmicu (replay najboljih poteza, vrijeme, rezultat i sl.). Semafor je kabelom pri\xc4\x8dvr\xc5\xa1\xc4\x87en za strop dvorane te ima najve\xc4\x87u rezoluciju od bilo kojeg sportskog semafora u Sjevernoj Americi. U dvorani se nalaze i dva dodatna zaslona, po jedan na svakom kraju, kao i napredni audio sustav.\n_START_SECTION_\nSponzorstvo\n_START_PARAGRAPH_\nOd srpnja 2003. sportska dvorana nosi ime Toyota Center. Toyota je taj oblik reklamiranja platila iznosom od 100 mil. USD. U to vrijeme, to je po veli\xc4\x8dini, bio \xc4\x8detvrti sponzorski ugovor u SAD-u za neku sportsku dvoranu. Logo Toyote postavljen je na krov dvorane kao i na druga istaknuta mjesta u dvorani. Tako\xc4\x91er, Toyota je dobila pravo na "dominantnu prisutnost" u reklamama u dvorani koje se prikazuju tijekom odvijanja utakmica.\n_START_SECTION_\nDoga\xc4\x91aji u Toyota Centru\n_START_PARAGRAPH_\nPrvi ne-sportski doga\xc4\x91aj u dvorani bio je koncert Fleetwood Mac, 6. listopada 2003. To je ujedno bio i prvi doga\xc4\x91aj u dvorani Toyota Center. Naime, Houston Rocketsi su prvu utakmicu u novoj dvorani odigrali 30. listopada 2003. protiv Denver Nuggetsa._NEWLINE_U prvoj godini, ukupna posje\xc4\x87enost dvorane prema\xc5\xa1ila je 1,5 mil. gledeatelja. Dvorana je dobitnik Allen nagrade za "ja\xc4\x8danje gra\xc4\x91anstva", nagrade za Rookie godine koju dodjeljuje Harlem Globetrotters te finalist nagrade za Najbolje mjesto odr\xc5\xbeavanja koncerta, koje dodjeljuje Pollstar Magazine._NEWLINE_Ulaznice za koncert Metallice, koji se odr\xc5\xbeao u Toyota Centru 16. studenog 2004. bile su rasprodane i do\xc5\xa1lo je do velike gu\xc5\xbeve. Tada je dvorana otvarila svoju najve\xc4\x87u posje\xc4\x87enost uop\xc4\x87e. Na utakmici protiv Los Angeles Lakersa, 14. svibnja 2009., dvorana je ostvarila najve\xc4\x87u posje\xc4\x87enost na nekoj doma\xc4\x87oj ko\xc5\xa1arka\xc5\xa1koj utakmici. Tada je dvoranu pohodilo 18.501 navija\xc4\x8da. To je bila 6. utakmica polufinala Zapada, u kojoj su Rocketsi pobijedili rezultatom 95:80._NEWLINE_U istoj dvorani je 7. travnja 2007. odr\xc5\xbean borila\xc4\x8dki turnir UFC 69. To je ujedno bio prvi turnir na teritoriju Texasa, kojeg organizira Ultimate Fighting Championship. Drugi (i zasad posljednji) turnir odr\xc5\xbean u Texasu, UFC 103, organiziran je u American Airlines Center, dvorani Dallas Mavericksa.'